**Sajtóközlemény**

**Indul a Kincstár Mesterecset pályázata**

**A fiatalok pénzügyi tudatosságának erősítése érdekében hetedik alkalommal hirdeti meg Mesterecset pályázatát a Magyar Államkincstár. A pályázók hagyományos és digitális technikákkal is versenybe szállhatnak a díjakért, akár rajzzal, fotóval és kollázzsal is nevezhetnek. Idén a Kincstári szolgáltatások és a megtakarítás a két téma.**

Óvodások, általános - és középiskolások is jelentkezhetnek a Kincstár idei Mesterecset pályázatára. Hagyományos és digitális eszközökkel is indulhatnak a gyerekek, ahol korosztályonként díjazzák őket. **A pályázaton a pénzügyi tudatosság témakörhöz kapcsolódóan két témában** és különböző technikával mutathatják meg kreativitásukat a fiatalok:  így **rajz, festmény, fotó, vagy akár képregény, makett, digitális rajz és kollázs is készülhet.**

A Kincstár a következő témakörökben várja az alkotni vágyó  fiataloktól az alkotásokat:

**„Családom és a Kincstár” – Hogyan vesz részt a Kincstár a családod életében? Járj utána!**

**„A megtakarítás a szupererőm” – Hogyan takarékoskodik egy szuperhős? Te mi mindent tennél, ha a megtakarítás lenne a szupererőd?**

A Magyar Államkincstár fontos küldetésnek tartja  a fiatalok pénzügyi kultúrájának és tudatosságának fejlesztését. A pályázat célja, hogy szórakoztató formában járuljon hozzá a Kincstár befektetési szolgáltatási tevékenységeinek megismeréséhez, valamint a pénzügyi tudatosság fejlesztéséhez.  A beérkezett műveket szakmai zsűri értékeli és kategóriánként díjazzák őket. A legjobb alkotások 150 000 Ft értékű, a második 100 000 Ft értékű, míg a harmadik helyezett 50 000 Ft értékű műszaki cikkre váltható vásárlási  utalványt kapnak.

A pályázatok a [www.mesterecset-palyazat.hu](http://www.mesterecset-palyazat.hu/) honlapon nyújthatóak be  2022. december 31-ig a pályázati űrlap kitöltésével.

A nyertes pályaműveket a Kincstár a Facebook oldalán és az Instagramon is publikálja majd.